שירות או סעד ללא שיוך אזורי1.על אף האמור בכל דין, היה אדם זכאי לקבלת שירות או סעד מהשירות הציבורי, לרבות לעניין הליך חקירה, הליך משפט, ענייני מיסוי, הליך במוסד לביטוח לאומי, שירותי בריאות, שירותי דיור וכן לצורך רישום למוסדות חינוך, והשירות או הסעד האמורים ניתנים באזורים שונים או בסניפים שונים, זכאי הוא לבחור לקבל אותם בכל מקום או בכל סניף שיבחר, וללא שיוך למקום מגוריו או כל שיוך גיאוגרפי אחר.
לאור החלטת הממשלה על ביטול אזורי הרישום ברישום נישואין אשר עוגנה גם בהצעת חוק לתיקון פקודת הנישואין והגירושין (רישום) (מס' 3) (אזורי רישום לנישואין של בני זוג יהודים), התשע"ב–2012 נוצר מצב של כאוס שבו כל נרשם לנישואין זכאי לבחור ברושם נישואין המועדף עליו. בהחלטה זו גלום נזק לכלל אזרחי המדינה, אך אם תכליתה היא לאפשר בחירה אישית כאמור, מן הראוי שאפשרות הבחירה הזו תינתן לגבי כל שירות או סעד שהשירות הציבורי מקנה לאזרחי המדינה.
לפיכך, בהצעת חוק זו מוצע לקבוע כי כל אזרח יהיה זכאי לקבל שירות או סעד מהשירות הציבורי בכל אזור, סניף או מקום בארץ לפי בחירתו, ובלי קשר למקום מגוריו, למקום עסקו או לכל שיוך גיאוגרפי שהוא. כך, יתאפשר לכל אחד לבחור ולהעדיף את קבלת השירות או הסעד במקום שנוח לו ועל ידי נותני השירות שאותם הוא יבחר אם יסבור כי החלטתם בעניינו תיטיב איתו יותר מאשר ההחלטה של נותני שירות אליהם משתייך אזור מגוריו. כך למשל, אדם יהיה זכאי לבחור לנהל תביעה שלו בבית משפט בכל אזור שיבחר אם הוא יסבור כי ניהול ההליך באותו בית משפט ייטיב איתו. כמו כן, מוצע שאדם יהיה זכאי לנהל השגה או שומה מול פקיד השומה אותו יבחר לפי העדפתו ולא לפי חלוקת הארץ לפי אזורי שומות, כפי שקיים כיום. בנוסף, אדם יהיה זכאי לרשום את ילדיו לכל מוסד חינוך שיבחר בו בכל אזור שהוא בלי קשר למקום מגוריו.
נראה כי אין סיבה להבחין בין שירות הניתן לעניין רישום נישואין לבין כל שירות אחר הניתן בשירות הציבורי, ולפיכך מן הראוי לאפשר את זכות הבחירה לעניין קבלת סעד או שירות בכל תחום שהוא עצמו לזכאי ולא למדינה ללא כל שיוך גיאוגרפי של הזכאי.